Tirgus iela (Rīga)

Tirgus iela ir iela Rīgā, Kurzemes rajonā, Āgenskalnā. Tirgus iela sākas krustojumā ar Nometņu ielu un beidzas strupceļā pie ēkām Tirgus ielā 7 un Tirgus ielā 8, netālu no zemesgabala Slokas ielā 2A robežas. Kopējais ielas garums ir 52 metri, tā sastāv no vienas braukšanas joslas ar melno segumu (no Puķu ielas līdz strupceļam) un no divām braukšanas joslām ar bruģa segumu (no ielas sākuma līdz Puķu ielai). Visā ielas garumā organizēta divvirzienu satiksme. Atbilstoši Rīgas valstspilsētas pašvaldības ielu kategorijām tā iekļauta 3. ielu uzturēšanas klasē — mazākas nozīmes, rajona ielas.

 Vēsture 
Kā liecina senākās Rīgas adrešu grāmatās atrodamā informācija Tirgus ielas (, ) nosaukums pirmoreiz parādās 1861. gadā un kopš tā laika nav mainījies.

 Ielas raksturojums 
Tirgus iela sākas neregulējamā T veida krustojumā ar Nometņu ielu iepretim ēkai Nometņu ielā 1, tiešā Meža, Nometņu un Sētas ielas krustojuma tuvumā, un virzās dienvidaustrumu virzienā. Pēc aptuveni 55 metriem — neregulējams vienādas nozīmes krustojums ar Puķu ielu. Tirgus iela beidzas strupceļā pie ēkām Tirgus ielā 7 un Tirgus ielā 8, netālu no zemesgabala Slokas ielā 2A robežas. Brauktuve no ielas sākuma līdz Puķu ielai klāta ar vēsturisko apaļakmeņu bruģa segumu, gājēju ietves — asfaltētas, savukārt no iepriekšminētā krustojuma līdz ielas beigām — braucamā daļa asfaltēta un gājēju ietves nav izbūvētas.

Ielā organizēta divvirzienu satiksme, automašīnu apstāšanās un stāvēšanas kārtība nav noteikta (lielākoties automobiļi stāvēšanai tiek novietoti ielas pāra numuru pusē, gar ēku Meža ielā 4A). Krustojumos ar Nometņu un Puķu ielu nav ierīkotas gājēju pārejas. 2020. gada septembrī Eiropas Mobilitātes nedēļas ietvaros Āgenskalna teritorijā starp Daugavgrīvas, Kalnciema, Melnsila, Lapu, Nometņu, Bāriņu ielu un Aleksandra Grīna bulvāri tika ieviesta atļautā braukšanas ātruma zona 30 km/h, līdz ar to pieļaujamais ātrums Tirgus ielā samazināts no 50 km/h līdz 30 km/h.

 Ielu savienojumi 
Tirgus iela ir savienota ar šādām ielām:
 Nometņu iela (neregulējams T veida krustojums)
 Puķu iela (neregulējams vienādas nozīmes krustojums)

 Sabiedriskais transports 
Tirgus ielā nepastāv sabiedriskā transporta satiksme, kā arī dažādu pilsētā notiekošo pasākumu laikā iela netiek izmantota sabiedriskā transporta maršrutu apvedceļos. Tuvākā autobusu, tramvaju un trolejbusu pieturvieta nokļūšanai daļā Daugavas kreisā krasta apkaimju un atsevišķās piepilsētas apdzīvotās vietās (skaitot no ielas sākuma — 140 metru attālumā) atrodas Slokas ielā pie krustojuma ar Nometņu ielu. Savukārt tuvākā autobusu un tramvaju pieturvieta nokļūšanai pilsētas centrā un dažās Daugavas labā krasta apkaimēs (skaitot no ielas sākuma - 200 metru attālumā) atrodas Slokas ielā pie krustojuma ar Zvanu ielu.

Kā alternatīvu nokļūšanai pilsētas centrā var izmantot autobusu un trolejbusu pieturvietu Daugavgrīvas ielā aiz savienojuma ar Kalnciema ielu (skaitot no Puķu ielas un pa gājēju celiņu gar ēku Meža ielā 1A — 240 metru attālumā).

 Pasta indekss 
Visām Tirgus ielai piekritīgajām adresēm pasta indekss ir LV-1048 un teritoriju apkalpojošā VAS Latvijas Pasts sniegto pasta pakalpojumu vieta (kopš 2024. gada 1. aprīļa oficiāli saucas Dzirciema pasta nodaļa, līdz tam Rīgas 83. pasta nodaļa) kopš 2019. gada 28. oktobra atrodas Dzirciemā, Dzirciema ielā 1A. Iepriekš pasta pakalpojumu sniegšanas vietas atradās Slokas ielā 60 (Rīgas 7. pasta nodaļa, līdz 2019. gada 25. oktobrim) un Slokas ielā 33 (Rīgas 48. pasta nodaļa, līdz 2010. gada 16. martam).

 Skatīt arī 
 Āgenskalns

 Atsauces 

Kategorija:Ielas Āgenskalnā
Kategorija:Kurzemes rajons